Martinus episcopus, seruus seruorum Dej, venerabilibus fratribus Scarensi et Strengiarensi(!) episcopis salutem et apostolicam benediccionem. Ad audienciam nostram peruenit, quod tam venerabilis frater noster, episcopus Aboensis, quam predecessores sui, episcopi Aboenses, qui fuerunt pro tempore, decimas, terras, domos, vineas, prata, pascua, nemora, molendina, iura, iurisdicciones et quedam alia bona, ad mensam suam episcopalem spectancia, datis super hoc litteris, factis renunciacionibus, iuramentis interpositis et penis adiectis, in grauem eiusdem mense lesionem nonnullis clericis et laycis, aliquibus eorum ad vitam, quibusdam vero ad non modicum tempus, et aliis perpetuo ad firmam [possessionem] uel sub censu annuo concesserunt, quorum aliqui super hiis litteras confirmacionis in forma communi dicuntur a sede apostolica impetrasse. Quia vero nostra interest super hoc de optimo remedio prouidere, fraternitati vestre per apostolica scripta mandamus, quatenus ea, que de bonis ad mensam predictam spectantibus per concessionis (ͻ: -nes) hujus[modi]¹ alienata illicite uel distracta, non obstantibus litteris, iuramentis, renunciacionibus, penis et confirmacionibus supradictis, ad vos et proprietatem eiusdem mense legittime reuocetis, contradictores per censuram ecclesiasticam, appellacione postposita, compescendo. Testes autem, qui fuerint nominatj, si se gracia uel odio uel timore subtraxherint, censura similj, appellacione cessante, compellatis veritati testimonium perhibere. Datum apud Vrben (!) ueterem ij² kalendas Decembris pontificatus nostri anno tercio.³